31996R0205
L 027/6
JURNALUL OFÍCIAL AL UNIUNII EUROPENE
REGULAMENTUL (CE) NR. 205/96 AL COMISIEI
din 2 februarie 1996
de modificare a Regulamentului (CEE) nr. 1538/91 de stabilire a normelor de aplicare a Regulamentului (CEE) nr. 1906/90 privind unele norme de comercializare a cărnii de pasăre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1906/90 al Consiliului din 26 iunie 1990 privind unele norme de comercializare a cărnii de pasăre (1), astfel cum a fost modificat ultima dată prin Regulamentul (CE) nr. 3204/93 (2), în special articolul 9,
întrucât Regulamentul (CEE) nr. 1538/91 al Comisiei (3), astfel cum a fost modificat ultima dată prin Regulamentul (CE) nr. 2390/95 (4), stabilește normele de aplicare a normelor de comercializare în sectorul cărnii de pasăre;
întrucât dispozițiile privind controlul conținutului de apă al puilor congelați și congelați rapid trebuie adaptate în ceea ce privește frecvența controalelor efectuate de autoritățile competente sau sub responsabilitatea acestora și asumarea costurilor de către reprezentanții domeniului în anumite cazuri; întrucât rezultatele acestor controale trebuie puse la dispoziția laboratoarelor naționale și comunitare de referință pentru evaluări suplimentare și trebuie examinate de Comitetul de gestionare;
întrucât măsurile prevăzute de prezentul regulament sunt conforme cu avizul Comitetului de gestionare a cărnii de pasăre și ouălor,
ADOPTĂ PREZENTUL REGULAMENT:
Articolul 1
Articolul 14 litera (a) din Regulamentul (CEE) nr. 1538/91 se modifică după cum urmează:
1.
La alineatul (4), cuvintele „două săptămâni” se înlocuiesc cu „din două în două luni”.
2.
La alineatul (5), se adaugă următorul paragraf:
„În toate cazurile, când s-a considerat că un lot de pui congelați sau congelați rapid nu respectă prezentul regulament, acestea reiau testele la frecvența minimă a controalelor prevăzută la alineatul (4) doar după ce trei controale succesive, în conformitate cu anexele V și VI, care trebuie să se desfășoare prin prelevarea unor probe în trei zile diferite de producție pe timpul a cel mult patru săptămâni, au indicat rezultate negative. Costurile acestor controale se plătesc de abatoarele în cauză.”.
3.
Se inserează următorul alineat (12a) după alineatul (12):
„(12a) Autoritățile competente din statele membre informează de îndată laboratorul național de referință respectiv cu privire la rezultatele controalelor desfășurate de către acestea sau sub responsabilitatea lor.
Laboratoarele naționale de referință transmit aceste date la fiecare șase luni laboratorului comunitar de referință pentru o evaluare suplimentară și o analiză a acestora împreună cu laboratoarele naționale de referință cel puțin o dată pe an. Constatările se prezintă Comitetului de gestionare spre examinare în conformitate cu articolul 18 din Regulamentul (CEE) nr. 2777/75.”
Articolul 2
Prezentul regulament intră în vigoare la 1 martie 1996.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 februarie 1996.